Span sal op misdaad by Eskom fokus(Foto: Dirk Hermann/Facebook) Solidariteit het betroubaar van sy lede in Eskom verneem dat die SAPD ŉ spesialiseenheid en nasionale bedryfsbeheersentrum, wat op misdaad in Eskom gaan fokus, by Megawattpark vestig. Volgens Dirk Hermann, bestuurshoof van Solidariteit, is senior polisielede, insluitende generaals, reeds ontplooi. “Ons verwag dat die weermag ook betrokke gaan wees en dat die span multidissiplinêr gaan wees.” Hermann sê Solidariteit versoek dat die proses versnel moet word en dat meer senior kapasiteit beskikbaar gestel moet word. “Ons hoop dat daar binnekort nuwe inhegtenisnemings gaan wees. Politici wat betrokke is, moet nie lekker slaap nie.” Hermann meen daar is nou geen twyfel meer dat misdaad in en om Eskom sistemies is nie. Ingrypende ondersoek en vervolgingsvermoë moet geskep word. Maroela Media het vroeër berig André de Ruyter, Eskom se uitvoerende hoof, het in ŉ onderhoud met die joernalis Annika Larsen op e.tv verskeie skokkende bewerings gemaak. Hy het onder meer gesê dat ŉ minister ingelig is oor ŉ spesifieke hoëvlak-politikus wat by korrupsie in Eskom betrokke is. Die uitlatings wat De Ruyter tydens die onderhoud gemaak het, het waarskynlik daartoe gelei dat Eskom Woensdagaand laat in ŉ kort verklaring bekend gemaak dat hy sy pos onmiddellik sal verlaat. De Ruyter het einde verlede jaar bedank, maar sou tot einde Maart in sy pos aanbly. “Ons versoek ook dat daar onmiddellik onderhoude met De Ruyter gevoer word en sy bewerings ondersoek word,” voeg Hermann by. “Solidariteit het self ook strafklagtes teen beweerde plunderaars in Eskom gelê. Ons gaan nie rus voor hulle in oranje pakke is nie. Ons ondersoek ook verdere klagtes.” Solidariteit, met 6 000 lede in Eskom, sal nou met die SAPD saamwerk en sal alle ondersteuning gee wat hy kan. “Ons sal ook veilige prosesse skep wat ons lede in staat sal stel om fluitjieblasers te wees.”